Кипрым и ужькIэ — Тыркум
Кипрым къызэрикIыжрэ махуэ зытIущ нэхъ дэмыкIыу «Спартак-Налшыкым» и футболистхэр Тыркум кIуащ абы зыщагъэсэну. ИтIанэ Налшык къамыгъэзэжу, адэкIэ Новосибирск лъэтэнущ, Урысей Федерацэм футболымкIэ и япэ дивизионым щекIуэкI зэхьэзэхуэм ипкъ иткIэ, Новокузнецк и «Металлург-Кузбасс»-м гъатхэпэм и 11-м щыIущIэну. Ежьэн и пэ дэ зыхуэдгъэзащ «Спартак-Налшыкым» и тренер нэхъыщхьэ ШЫПШ Тимур:
— Тимур, Кипрым щекIуэкIа Футбол Лъэпкъ Лигэм и кубокым ехьэлIа зэхьэзэхуэм еплIанэ увыпIэр къыщыфхьащ. Абы арэзы фыкъищIа?
— Дэ къалэн къытщащIатэкъым Iэмал имыIэу увыпIэфI а зэхьэзэхуэм щыдубыдыну. АрщхьэкIэ дыхуеят нэхъ лъагэIуэу дыдэкIуэтеину. Судьяхэм я зэран къызэрыдэкIар жысIэнкъым — ди Iуэхухэр щIэмыхъуамкIэ псом япэу къуаншэр дэращ. Ди хьэрхуэрэгъухэм нэхърэ сыт щыгъуи куэдкIэ нэхъыфIу дыджэгун, топитI-щыкIэ нэхъыбэ яхудэдгъэкIын хуейщ ехъулIэныгъэ диIэн папщIэ. Аращ дызыхущIэкъунури. ЗэкIэ топу дэдгъэкIыфыр мащIэ дыдэщ икIи ар япэу дызэлэжьыпхъэхэм ящыщщ.
Кипрым зыдгъасэу дызэрыщыIам фIыуэ къытхуихьам я гугъу пщIымэ, щIалэхэр джэгупIэ губгъуэм нэхъ щызэгурыIуэ хъуащ. МыIейуэ зыкъагъэлъэгъуащ зыхэдгъэхьагъащIэхэми.
Зэрыщыту къапщтэмэ, едгъэкIуэкIа лэжьыгъэм арэзы сыкъищIащ. Зэман кIэщIым къриубыдэу Футбол Лъэпкъ Лигэм хыхьэ зэхьэзэхуэр щыщу зэIущIиплI едгъэкIуэкIа пэтми, джэгупIэ губгъуэм къизгъэхьахэр щIагъуэу схъуэжакъым — сыхуеящ ахэр нэхъ зэгурыIуэн папщIэ Iэмал естыну.
— Абы къикIрэ япэ дивизионым щаублэж зэхьэзэхуэм хэтынухэр уи дежкIэ наIуэу?
— НобэкIэ дэнэ щIыпIэкIи щыдгъэджэгунухэр къыхэтхынымкIэ дызыхэIэбэн диIэщ. Дызыхуеяр арати, къыдэхъулIащ.
— Захирович Минск и «Динамо»-м бэджэнду зэрефтам ди джэгукIэр къигъэтIэсхъэнукъэ?
— Захирович и пIэкIэ Руа Карлос къэтщтащ. Ар ебгъэрыкIуэныгъэм нэхъ хуеIэ гъуащхьэхъумэныкъуэщ. Япэ дивизионым иджыпсту щытIыгъ увыпIэм тепщIыхьмэ, дэ ебгъэрыкIуэныгъэм нэхъ тедгъащIэу щытын хуейщ. Аращ зыхъумэжыныгъэм нэхъ ета Захирович дутIыпщу Руа къыщIэтщтар.
— Медведевым и деж щиуха «Спартак-Налшыкым» зэкIэ хэвгъэхьэнухэр?
— Иджыри зы къытхыхьэжынкIэ хъунщ.
— ЗыхэвгъэкIыжа щыIэ?
— Мырзэ Резуан Кострома и «Спартак»-м макIуэ.
— Тыркум зэныбжьэгъугъэ зэIущIэхэри щевгъэкIуэкIыну?
— Iэмал имыIэу. Мазаем и 28-м командитIым зэуэ (шэджагъуэмрэ пщыхьэщхьэмрэ) даIущIэнущ. ИужькIэ иджыри зэ дыджэгуну ди мурадщ.
Зыгъэхьэзырар Хьэтау Ислъамщ.
